Härzlich willkomme zum Räbeli 2008    Es isch Euch, liebs Publikum sicher ufgfalle, ass im Schtedtli Laufe allme so komischi Gschtalte ungerwägs gsi si? Eus vom Räbeli isch's uf jede Fall uffgfalle. Us allne Egge und Chäller si si  uferschtange: die totgseite Figure us friehnere Ziite und hei sich unger die hüttigi Prominänz gmischt.  eusi Räbeli-Spione wo sich verchleidet im Schtedtli umenanger triibe hei, hei das alles notiert. Falls Euch, liebs Publikum öbbe s'Rumpelschtilzli, begegnet isch, hett das nütt mit eme schtadtbekannte Brüllefligger z'tue. O die bösi Häx oder dr edli Ritter si frei erfunge, hei aber e gwüssi Ähnlichkeit mit Lüüt us eusem Alltag. Eso hei eus Räbeli-Macher die Figure zumene neue Opus inschpiriert. Und so  isch s'Räbeli 2008 entschtange. Wenn numme das verd… Hochwasser nid cho wer und eus alli Manuskript d'Birsab gschwemmt hätti. Eso isch halt s'Rumpelschtilzli und die bösi Häx nid im Programm. Dr edli Ritter hetts wägere schpezielle Eigeschaft schlussändlich doch no gschafft. Und o dr Schtadtroot hetts das Johr wiider fertigbrocht, eus mit Themene z'ungerschtütze. Aber loset und lueget doch sälber.    Mir vom Räbeli wärde wie all Johr alles gäh und wünsche Euch e paar märlihafti Schtunge, e huffe  Schpass und    V i i l V e r g n i e g e !